Document ID: 32013D0806

SKLEP KOMISIJE
z dne 17. decembra 2013
o določitvi okoljskih meril za podelitev znaka EU za okolje za opremo za zajem, obdelavo in prikaz slik
(notificirano pod dokumentarno številko C(2013) 9097)
(Besedilo velja za EGP)
(2013/806/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 66/2010 Evropskega parlamenta in Sveta z dne 25. novembra 2009 o znaku EU za okolje (1) ter zlasti člena 8(2) Uredbe,
po posvetovanju z Odborom Evropske unije za znak za okolje,
ob upoštevanju naslednjega:
(1)
V skladu z Uredbo (ES) št. 66/2010 se lahko znak EU za okolje podeli proizvodom, ki imajo zmanjšan vpliv na okolje v svojem celotnem življenjskem krogu.
(2)
Uredba (ES) št. 66/2010 določa, da se uvedejo posebna merila za podelitev znaka EU za okolje glede na skupine proizvodov.
(3)
Cilj meril je zlasti spodbujanje proizvodov, ki imajo zmanjšan vpliv na okolje v svojem življenjskem krogu, so gospodarni z viri in energetsko učinkoviti ter vsebujejo omejeno količino nevarnih snovi. Ker so glavni okoljski vplivi opreme za zajem, obdelavo in prikaz slik v življenjskem krogu povezani z uporabo papirja, porabo energije in uporabo nevarnih snovi, bi bilo treba spodbujati proizvode, pri katerih so ti vidiki izboljšani. Zato je primerno določiti merila za podelitev znaka EU za okolje za skupino proizvodov „oprema za zajem, obdelavo in prikaz slik“.
(4)
Merila za podelitev znaka EU za okolje bodo dopolnjevala zahteve za okoljsko primerno zasnovo opreme za zajem, obdelavo in prikaz slik, ki bo dana na trg EU, določene v ukrepu za samoreguliranje, ki ga je sektor sprejel na podlagi Direktive 2009/125/ES Evropskega parlamenta in Sveta z dne 21. oktobra 2009 o vzpostavitvi okvira za določanje zahtev za okoljsko primerno zasnovo izdelkov, povezanih z energijo (2). Evropska komisija je ukrep za samoreguliranje priznala v Poročilu Komisije Evropskemu parlamentu in Svetu o prostovoljnem sistemu za okoljsko primerno zasnovo slikovne opreme (3).
(5)
Ukrepi iz tega sklepa so v skladu z mnenjem Odbora, ustanovljenega s členom 16 Uredbe (ES) št. 66/2010 -
SPREJELA NASLEDNJI SKLEP:
Člen 1
1. Skupina proizvodov „oprema za zajem, obdelavo in prikaz slik“ zajema proizvode, ki se tržijo za pisarniško ali domačo uporabo ali oboje ter s postopkom označevanja izdelujejo tiskane slike v obliki dokumenta na papirju ali fotografije iz enega ali obeh od naslednjih elementov:
(a)
digitalne slike, zagotovljene prek omrežja ali kartičnega vmesnika;
(b)
izvoda na papirju s postopkom kopiranja.
Področje uporabe tega sklepa zajema opremo za zajem, obdelavo in prikaz slik z dodatno funkcijo za izdelavo digitalne slike iz izvoda na papirju s skeniranjem. Ta sklep se uporablja za proizvode, ki se tržijo kot tiskalniki, kopirni stroji in večnamenske naprave.
2. Telefaksi, digitalni razmnoževalniki, frankirni stroji in skenerji so izključeni iz področja uporabe tega sklepa.
3. Iz področja uporabe tega sklepa so izključeni tudi veliki proizvodi, ki se običajno ne uporabljajo v domovih in pisarnah, kadar izpolnjujejo eno od naslednjih tehničnih specifikacij:
(a)
standardni proizvodi, ki tiskajo v črno-belem formatu z največjo hitrostjo več kot 66 slik velikosti A4 na minuto;
(b)
standardni proizvodi, ki tiskajo v barvnem formatu z največjo hitrostjo več kot 51 slik velikosti A4 na minuto;
(c)
zasnovani za format velikosti A2 in večje, ali
(d)
proizvodi, ki se tržijo kot risalniki;
hitrost se zaokroži na najbližje celo število.
Člen 2
V tem sklepu se uporabljajo naslednje opredelitve:
1.
„tiskalnik“ pomeni komercialno dostopen proizvod za zajem, obdelavo in prikaz slik, ki služi kot izhodna izpisna enota, ki lahko prejema podatke od računalnika posameznega uporabnika ali računalnikov v omrežju ali drugih vhodnih enot, pri čemer je naprava opremljena za električno napajanje iz vtičnice ali iz podatkovne ali omrežne povezave;
2.
„kopirni stroj“ pomeni komercialno dostopen proizvod za zajem, obdelavo in prikaz slik, katerega edina funkcija je izdelovanje kopij na papirju iz izvirnikov na papirju, pri čemer je naprava opremljena za električno napajanje iz vtičnice ali iz podatkovne ali omrežne povezave;
3.
„večnamenska naprava“ pomeni komercialno dostopen proizvod za zajem, obdelavo in prikaz slik, ki je fizično združena naprava ali sestav funkcionalno združenih sestavnih delov, ki opravlja dve ali več glavnih funkcij: kopiranje, tiskanje, skeniranje ali faksiranje, pri čemer je naprava opremljena za električno napajanje iz vtičnice ali iz podatkovne ali omrežne povezave, funkcija za kopiranje pa se razlikuje od priročnega kopiranja posameznih listov, ki ga nudijo telefaksi;
4.
„embalaža“ pomeni vse proizvode iz kakršnih koli materialov, ki se uporabljajo za shranjevanje in zaščito blaga, ravnanje z njim, njegovo dostavo in predstavitev od proizvajalca do uporabnika;
5.
„recikliranje“ pomeni vsak postopek predelave, pri katerem se odpadne snovi ponovno predelajo v proizvode, materiale ali snovi za prvotni namen ali druge namene, kar vključuje tudi ponovno predelavo organskih snovi, ne pa tudi ponovne uporabe energije in predelave v materiale, ki se bodo uporabili kot gorivo ali za polnjenje;
6.
„ponovna uporaba“ pomeni vsak postopek, pri katerem se proizvodi ali sestavni deli, ki niso odpadki, ponovno uporabijo za namene, za katere so bili prvotno izdelani;
7.
„ponovno uporabljena vsebina (proizvoda)“ pomeni vsebino proizvoda, za katerega je bil izveden postopek ponovne uporabe;
8.
„naprave za onemogočanje ponovne uporabe kartuše“ pomeni naprave, nameščene na kartušo in/ali programsko/strojno opremo, potrebno za delovanje kartuše, ki preprečujejo neposredno ponovno uporabo kartuše;
9.
„rezervni del“ pomeni zamenljiv del, ki se hrani na zalogi in uporabi za popravilo ali zamenjavo pokvarjenih delov;
10.
„potrošni material“ pomeni izdelke, razen elektrike, ki se prav tako tržijo ločeno od glavne opreme za zajem, obdelavo in prikaz slik in so potrebni za delovanje proizvoda;
11.
„omrežna oprema“ pomeni opremo, ki se lahko priključi na omrežje in ima ena ali več omrežnih vrat;
12.
„omrežna vrata“ pomeni žičen ali brezžičen fizični vmesnik za priključitev na omrežje, ki se nahaja na opremi in omogoča njeno aktiviranje na daljavo;
13.
„omrežna oprema z visoko omrežno razpoložljivostjo (oprema HiNA)“ pomeni opremo, pri kateri je glavna funkcija ena ali več od naslednjih funkcij: usmerjevalnik, omrežno stikalo, brezžična dostopna točka, vozlišče, modem, telefon VoIP, videotelefon;
14.
„tiskalna oprema velikega formata“ pomeni tiskalno opremo, ki je zasnovana za tiskanje na formatu A2 ali večjem, vključno z opremo, zasnovano za neskončni format širine več kot 406 mm.
Člen 3
Merila za podelitev znaka EU za okolje v skladu z Uredbo (ES) št. 66/2010 za proizvod, ki spada v skupino proizvodov „oprema za zajem, obdelavo in prikaz slik“, opredeljeno v členu 1 tega sklepa, ter s tem povezane zahteve za ocenjevanje in preverjanje so določeni v Prilogi.
Člen 4
Merila in z njimi povezane zahteve za ocenjevanje, določeni v Prilogi, veljajo štiri leta od datuma sprejetja tega sklepa.
Člen 5
Za upravne namene se skupini proizvodov „oprema za zajem, obdelavo in prikaz slik“ dodeli številčna oznaka 43.
Člen 6
Ta sklep je naslovljen na države članice.
V Bruslju, 17. decembra 2013

Labels: 12
7
3
20